Poštovane dame i gospodo narodni poslanici, nastavljamo rad sednice Prvog vanrednog zasedanja Narodne skupštine Republike Srbije u 2011. godini. Na osnovu službene evidencije o prisutnosti narodnih poslanika konstatujem da sednici prisustvuje 115 narodna poslanika. Podsećam vas da je članom 88. stav 5. Poslovnika Narodne skupštine predviđeno da kvorum za rad Narodne skupštine u danima za glasanje postoji ako je na sednici Narodne skupštine prisutno najmanje 126 narodnih poslanika. Radi utvrđivanja kvoruma za rad Narodne skupštine, molim poslanike da ubace identifikacione kartice u poslaničke jedinice. Primenom elektronskog sistema za glasanje, utvrđeno da je u sali prisutno 126 narodnih poslanika i da postoje uslovi za rad. Obaveštavam vas da je sprečena da sednici prisustvuje narodni poslanik Aleksandra Janković. Pošto je Narodna skupština završila pretres o svim tačkama dnevnog reda prelazimo na odlučivanje. Prelazimo na 1. tačku dnevnog reda: – PREDLOG ZAKONA O DAVANjU GARANCIJE REPUBLIKE SRBIJE U KORIST SRPSKE BANKE A.D. BEOGRAD ZA OBAVEZE JP "JUGOIMPORT-SDPR" Pošto je Narodna skupština obavila pretres Predloga zakona u načelu i u pojedinostima, a pre prelaska na odlučivanje, podsećam da, prema članu 105. stav 3. tačka 4) Ustava Republike Srbije, Narodna skupština odlučuje o zakonima kojima se uređuje javno zaduživanje većinom glasova svih narodnih poslanika. Stavljam na glasanje Predlog zakona o davanju garancije Republike Srbije u korist ''Srpske banke'' a.d. Beograd za obaveze "Jugoimport SDPR", u načelu. Od 126 narodnih poslanika, svih 126 je glasalo za, pa konstatujem da je Narodna skupština većinom glasova svih narodnih poslanika prihvatila Predlog zakona u načelu. Na član 1. amandman, sa ispravkom, podneo je Milorad Buha. Od 126 narodnih poslanika, niko nije glasao za, pa konstatujem da amandman nije prihvaćen. Stavljam na glasanje Predlog zakona o davanju garancije Republike Srbije u korist ''Srpske banke'' a.d. Beograd za obaveze "Jugoimport-SDPR", u celini. Od 126 narodnih poslanika, svih 126 je glasalo za, tako da konstatujem da je Narodna skupština većinom glasova svih narodnih poslanika usvojila Predlog zakona o davanju garancija Republike Srbije u korist ''Srpske banke'' a.d. Beograd za obaveze "Jugoimport-SDPR". Prelazimo na 2. tačku dnevnog reda: – PREDLOG ZAKONA O ZADUŽIVANjU REPUBLIKE SRBIJE KOD SOCIETE GENERALE UZ GARANCIJU SVETSKE BANKE Pošto je Narodna skupština obavila pretres Predloga zakona u načelu i u pojedinostima, a pre prelaska na odlučivanje, podsećam vas da, na osnovu člana 105. stav 3. tačka 4) Ustava Republike Srbije, Narodna skupština odlučuje o zakonima kojima se uređuje javno zaduživanje većinom glasova svih narodnih poslanika. Stavljam na glasanje Predlog zakona o zaduživanju Republike Srbije kod Societe Generale uz garanciju ''Svetske banke'', u načelu. Od 131 narodnog poslanika, 127 je glasalo za, pa konstatujem da je Narodna skupština većinom glasova svih narodnih poslanika prihvatila Predlog zakona u načelu. Na član 3. amandman je podnela Lidija Dimitrijević. Od 131 narodnog poslanika, jedan je glasao za. Konstatujem da amandman nije prihvaćen. Na član 4. amandman je podneo poslanik Dragan Stevanović. Od 131 narodnog poslanika, jedan je glasao za. Konstatujem da amandman nije prihvaćen. Pošto smo završili odlučivanje o amandmanima, pristupamo glasanju o Predlogu zakona u celini. Stavljam na glasanje Predlog zakona o zaduživanju Republike Srbije kod Societe Generale uz garanciju ''Svetske banke'', u celini. Od 131 narodnog poslanika, 128 je glasalo za. Konstatujem da je Narodna skupština većinom glasova svih narodnih poslanika usvojila Predlog zakona o zaduživanju Republike Srbije kod Societe Generale uz garanciju ''Svetske banke''. Prelazimo na 3. tačku dnevnog reda: – PREDLOG ODLUKE O USVAJANjU GODIŠNjEG PLANA UPOTREBE VOJSKE SRBIJE I DRUGIH SNAGA ODBRANE U MULTINACIONALNIM OPERACIJAMA U 2011. GODINI Pošto je Narodna skupština obavila jedinstveni pretres o Predlogu odluke, s obzirom na to da na Predlog odluke nisu podneti amandmani, pre prelaska na odlučivanje o Predlogu odluke u celini, potrebno je da Narodna skupština odluči o postojanju naročito opravdanih razloga za ranije stupanje na snagu ove odluke. Podsećam vas da je tačkom 2. Predloga odluke predviđeno da odluka stupa na snagu najranije narednog dana od dana objavljivanja u "Službenom glasniku Republike Srbije". Prema članu 196. stava 4. Ustava Republike Srbije i članu 160. stav 5. Poslovnika Narodne skupštine, zakoni i drugi opšti akti stupaju na snagu najranije osmog dana od dana objavljivanja i mogu da stupe na snagu ranije samo ako za to postoje naročito opravdani razlozi, utvrđeni prilikom njihovog donošenja. U obrazloženju Predloga odluke, Vlada je navela naročito opravdane razloge da odluka stupi na snagu pre osmog dana od dana objavljivanja. S obzirom na to da Narodna skupština, na osnovu usvojenog Godišnjeg plana upotrebe Vojske Srbije i drugih snaga odbrane u multinacionalnim operacijama u 2011. godine, donosi odluku o učešću pripadnika Vojske Srbije u multinacionalnim operacijama u 2011. godini, neophodno je da odluka o usvajanju Godišnjeg plana upotrebe Vojske Srbije i drugih snaga odbrane u multinacionalnim operacijama u 2011. godini stupi na snagu narednog dana od dana objavljivanja u "Službenom glasniku Republike Srbije". Stavljam na glasanje Predlog da se utvrdi postojanje naročito opravdanih razloga da odluka stupi na snagu ranije od osmog dana od dana objavljivanja. Od 133 narodna poslanika, 132 je glasalo za. Konstatujem da je Narodna skupština utvrdila da postoje naročito opravdani razlozi da odluka stupi na snagu ranije od osmog dana od dana objavljivanja. Stavljam na glasanje Predlog odluke o usvajanju Godišnjeg plana upotrebe Vojske Srbije i drugih snaga odbrane u multinacionalnim operacijama u 2011. godini, u celini. Od 133 narodna poslanika, 133 je glasalo za odluku. Konstatujem da je Narodna skupština usvojila Predlog odluke o usvajanju Godišnjeg plana upotrebe Vojske Srbije i drugih snaga odbrane u multinacionalnim operacijama u 2011. godini, u celini. Prelazimo na 4. tačku dnevnog reda: – PREDLOG ODLUKE O UČEŠĆU PRIPADNIKA VOJSKE SRBIJE U MULTINACIONALNIM OPERACIJAMA U 2011. GODINI Stavljam na glasanje Predlog odluke o učešću pripadnika Vojske Srbije u multinacionalnim operacijama u 2011. godini. Od 133 poslanika, svih 133 glasalo je za Predlog ove odluke. Konstatujem da je Narodna skupština usvojila Predlog odluke o učešću pripadnika Vojske Srbije u multinacionalnim operacijama u 2011. godini. Prelazimo na 5. tačku dnevnog reda: – PREDLOG ODLUKE O IZMENI I DOPUNI POSLOVNIKA NARODNE SKUPŠTINE Pošto je Narodna skupština obavila jedinstven pretres, a pre prelaska na odlučivanje, podsećam vas da, na osnovu člana 105. stava 2. tačke 6) Ustava Republike Srbije, Narodna skupština odlučuje o Poslovniku o radu većinom glasova svih narodnih poslanika. Stavljam na glasanje Predlog odluke o izmeni i dopuni Poslovnika Narodne skupštine, u načelu. Od 133 narodna poslanika, 133 glasalo je za predlog. Konstatujem da je Narodna skupština prihvatila predlog odluke u načelu. Na član 1. amandman je podneo poslanik Vlatko Ratković. Od 133 narodna poslanika, 127 je glasalo za. Konstatujem da je Narodna skupština većinom glasova svih narodnih poslanika prihvatila ovaj amandman. Pošto smo završili odlučivanje o amandmanu, pristupamo glasanju o Predlogu odluke, u celini. Stavljam na glasanje Predlog odluke o izmeni i dopuni Poslovnika Narodne skupštine, u celini. Od 133 poslanika, svih 133 izjasnilo se za Predlog odluke. Konstatujem da je Narodna skupština većinom glasova svih narodnih poslanika usvojila Predlog odluke o izmeni i dopuni Poslovnika Narodne skupštine. Sad ćemo se izjasniti o PONOVNOM ODLUČIVANjU O PREDLOGU ZAKONA O IZMENAMA I DOPUNAMA ZAKONA O POREZU NA DODATU VREDNOST Poštovani narodni poslanici, podsećam vas da je predsednik Republike Srbije, aktom broj 43-3398/10 od 31. decembra 2010. godine, koristeći ovlašćenje iz člana 113. stav 1. Ustava Republike Srbije, vratio Narodnoj skupštini na ponovno odlučivanje Zakon o izmenama i dopunama Zakona o porezu na dodatu vrednost, uz pismeno obrazloženje. Saglasno članu 113. stav 2. Ustava Republike Srbije i članu 264. .stavu 2. i stavu 3. Poslovnika Narodne skupštine, ako Narodna skupština odluči da ponovo glasa o zakonu koji je predsednik Republike vratio na odlučivanje, zakon se izglasava većinom od ukupnog broja narodnih poslanika, pri čemu Narodna skupština o tome odlučuje na prvoj narednoj sednici. Imajući sve ovo u vidu, najpre stavljam na glasanje Predlog predsednika Republike da Narodna skupština ponovo odlučuje o Zakonu o izmenama i dopunama Zakona o porezu na dodatu vrednost. Molim da se izjasnimo o ovom predlogu. Od 128 narodnih poslanika, 127 je glasalo za. Konstatujem da je Narodna skupština prihvatila predlog predsednika Republike da ponovo odlučuje o Zakonu o izmenama i dopunama Zakona o porezu na dodatu vrednost. Pre prelaska na odlučivanje, još jednom vas podsećam, da prema članu 113. stav 2. Ustava Republike Srbije, Narodna skupština o zakonu koji je predsednik Republike vratio na ponovno odlučivanje, odlučuje većinom glasova svih narodnih poslanika. Saglasno članu 160. Poslovnika Narodne skupštine, najpre stavljam na ponovno glasanje Zakon o izmenama i dopunama Zakona o porezu na dodatu vrednost, u načelu. Od 128 narodnih poslanika, jedan je glasao za. Narodna skupština nije prihvatila zakon u načelu, te ne prelazimo na odlučivanje o podnetim amandmanima, to ne bi imalo svrhe. Povodom ukazivanja narodnih poslanika na POVREDE POSLOVNIKA Narodne skupštine, podsećam vas na odredbe člana 103. stav 6. i stav 10. Poslovnika, prema kojima, ako i posle objašnjenja predsednika Narodne skupštine, odnosno predsedavajućeg, narodni poslanik smatra da je povreda učinjena, može zahtevati, bez prava na obrazlaganje, da se Narodna skupština, bez pretresa, o tome izjasni u danu za glasanje. Saglasno navedenim odredbama Poslovnika, prelazimo na odlučivanje. Narodni poslanik Željko Tomić, na sednici 22. februara 2011. godine, u 11.35 časova, ukazao je na povredu člana 27. Poslovnika. Molim narodne poslanike da odluče da li je povređen navedeni član Poslovnika. Od 128 poslanika, niko se nije izjasnio za. Konstatujem da je Narodna skupština odlučila da nije povređen navedeni član Poslovnika. Pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 102. Poslovnika, zaključujem sednicu Prvog vanrednog zasedanja Narodne skupštine Republike Srbije u 2011. godini. Zahvaljujem na učešću u radu.